<classify> WAZIRI wa Elimu, Sayansi na Teknolojia, Profesa Joyce Ndalichako amesema wabunifu waliopata fedha kuendeleza ubunifu wao wanatakiwa kutumia vizuri na wasifi kirie zimetolewa kama sadaka kwani atafuatilia kila senti itakavyotumika.Akifunga Mashindano ya Kitaifa ya Sayansi, Teknolojia na Ubunifu MAKISATU jijini Dodoma, Profesa Ndalichako alisema watakaotafuna fedha hizo na kuzitumia kwa matumizi mengine watakiona. Alisema serikali kwa kushirikiana na Wadau wa Maendeleo wametoa Sh bilioni 1.9 kwa ajili ya kutekeleza miradi 31 ya ubunifu nchini, hivyo atahakikisha fedha hizo zinatumika kama zilivyokusudiwa na si vinginevyo.Alisema fedha hizo zimetolewa kwa ajili ya kutekeleza na kuendeleza miradi ya ubunifu katika kipindi cha mwaka mmoja Agosti mwaka jana hadi Agosti mwaka huu. Profesa Ndalichako alisema Tume ya Sayansi na Teknolojia Costech inatakiwa kuzisimamia fedha hizo zilizotolewa na serikali na kuhakikisha zinatumika kuboresha ubunifu wa wabunifu hao.Alisema kama kuna mbunifu baada ya kupata fedha hizo anataka kununulia kiwanja au kufanyia kazi nyingine atapata taabu kwani atafuatilia kila senti na kuhakikisha imetumikaje. Alisema serikali imejikita katika kuendeleza wabunifu ambapo tayari kampuni 42 zilisaidiwa katika kitendo atamizi Costech na tayari wameajiri zaidi ya vijana 400 kwa ajili ya kupata ujuzi ambao umekuwa bidhaa nchini.Aliitaka Costech kuendelea kusaidia vijana kufikia hatua ya atamizi kupitia vituo zaidi ya 17 vilivyoanzishwa, ili kuongeza mwaomko wa wabunifu mbali mbali kutambulisha ubunifu wao ambao hatimaye unaweza kuchangia maendeleo ya uchumi nchini.Baada ya kukagua mabanda 60 ya wabunifu, alitoa zawadi kwa washindi watatu kutoka katika kila kundi, mshindi wa kwanza akikabidhiwa cheti na hundi ya Sh milioni nne, wa pili Sh milioni 2.5 na wa tatu Sh milioni 1.5. Awali Kaimu Katibu Mkuu wa wizara hiyo, Profesa James Mdoe alisema mashindano ya Makisatu ni ya mara ya kwanza kufanyika kwani walijitokeza wabunifu 400 na walioteuliwa ni 60 kutoka makundi sita.  <topic>: KITAIFA 